Document ID: 32010R0471

REGOLAMENT TAL-KUMMISSJONI (UE) Nru 471/2010
tal-31 ta’ Mejju 2010
li jemenda r-Regolament (KE) Nru 1235/2008, f’dak li għandu x’jaqsam mal-lista ta’ pajjiżi terzi li minnhom jeħtieġ li joriġinaw ċerti prodotti agrikoli miksubin mill-produzzjoni organika biex ikunu jistgħu jitqiegħdu fis-suq fl-Unjoni
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jħassar ir-Regolament (KEE) Nru 2092/91 (1) u b’mod partikolari l-Artikolu 33(2) tiegħu,
Billi:
(1)
Skont l-Artikolu 33(2) tar-Regolament (KE) Nru 834/2007, l-Anness III għar-Regolament tal-Kummissjoni (KE) Nru 1235/2008 tat-8 ta' Diċembru 2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta’ prodotti organiċi minn pajjiżi terzi (2) stabbilixxa lista ta’ pajjiżi terzi li għandhom sistema ta’ produzzjoni u miżuri ta’ kontroll għall-produzzjoni organika rikonoxxuti bħala ekwivalenti għal dawk stipulati f'dak ir-Regolament. Fid-dawl ta’ applikazzjonijiet u informazzjoni ġodda li rċeviet il-Kummissjoni minn pajjiżi terzi mill-aħħar pubblikazzjoni tal-lista, għandhom jitqiesu ċerti modifikazzjonijiet u jiżdiedu jew jiddaħħlu fil-lista.
(2)
L-awtoritajiet Awstraljani infurmaw lill-Kummissjoni li entità waħda ta’ kontroll ġiet ristrutturata u bidlet isimha. L-awtoritajiet Awstraljani ppreżentaw lill-Kummissjoni l-garanziji meħtieġa biex jissodisfawha li l-entità ristrutturata ta’ kontroll tissodisfa l-kriterji stipulati fl-Artikolu 8(2) tar-Regolament (KE) Nru 1235/2008.
(3)
Ċerti prodotti agrikoli li jiġu importati mill-Ġappun, bħalissa qed jiġu kkummerċjalizzati fl-Unjoni skont ir-regoli tranżizzjonali stipulati fl-Artikolu 19 tar-Regolament (KE) Nru 1235/2008. Il-Ġappun bagħat talba lill-Kummissjoni biex jiġi inkluż fil-lista li hemm provvediment għaliha fl-Anness III għal dak ir-Regolament u bagħat l-informazzjoni meħtieġa skont l-Artikoli 7 u 8 ta' dak ir-Regolament. L-analiżi ta’ dik l-informazzjoni u d-diskussjoni ta’ wara mal-awtoritajiet Ġappuniżi wasslu għall-konklużjoni li, f’dak il-pajjiż, ir-regoli li jirregolaw il-produzzjoni u l-kontrolli tal-prodotti organiċi huma ekwivalenti għal dawk stabbiliti fir-Regolament (KE) Nru 834/2007. Il-Kummissjoni wettqet kontrolli fuq il-post dwar ir-regoli tal-produzzjoni u l-miżuri tal-kontroll attwalment applikati fil-Ġappun, kif previst fl-Artikolu 33(2) tar-Regolament (KE) Nru 834/2007. B'riżultat ta' dan, il-Kummissjoni għandha tinkludi l-Ġappun fil-lista provduta fl-Anness III għar-Regolament (KE) Nru 1235/2008.
(4)
Ir-Regolament (KE) Nru 1235/2008 għandu għalhekk jiġi emendat skont dan.
(5)
Il-miżuri provduti f'dan ir-Regolament huma skont l-opinjoni tal-Kumitat regolatorju dwar il-produzzjoni organika,
ADOTTAT DAN IR-REGOLAMENT:
Artikolu 1
L-Anness III għar-Regolament (KE) Nru 1235/2008 huwa emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum mill-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-31 ta’ Mejju 2010.

Labels: 7
3
17
5